b'\n_START_ARTICLE_\nUkraina\n_START_SECTION_\nEtymologi\n_START_PARAGRAPH_\nOrdet Ukraina kommer av den slaviske preposisjonen \xd0\xb2/\xd1\x83 (v/u: \xc2\xabi\xc2\xbb/\xc2\xabp\xc3\xa5\xc2\xbb) og ordet \xd0\xba\xd1\x80\xd0\xb0\xd1\x97\xd0\xbd\xd0\xb0 (krajina: \xc2\xabland\xc2\xbb, av \xd0\xba\xd1\x80\xd0\xb0\xd0\xb9, kraj:  \xc2\xabgrense\xc2\xbb), det vil si etymologisk \xc2\xabhinsides grensen\xc2\xbb._NEWLINE_Navnet forekommer for f\xc3\xb8rste gang i Nestorkr\xc3\xb8niken fra det tolvte \xc3\xa5rhundre. I middelalderen ble Ukraina spesielt brukt om omr\xc3\xa5dene rundt Kiev, men ogs\xc3\xa5 som et mer generelt ord for \xc2\xabland\xc2\xbb. I Peresopnytske-evangeliene brukes for eksempel \xc2\xabdet j\xc3\xb8diske Ukraina\xc2\xbb i betydningen Judea._NEWLINE_Etter at Ukraina kom under russisk kontroll gikk ordet Ukraina ut av bruk, til fordel for betegnelsen Lillerussland. Ukraina gjennomgikk en nasjonal oppv\xc3\xa5kning p\xc3\xa5 andre halvdel av attenhundretallet, og ved inngangen til nittenhundretallet var Ukraina igjen den vanlige benevnelsen. Begrepet omfattet da omtrent det som er dagens ukrainske stat, med unntak av Krim.\n_START_SECTION_\nNaturgeografi\n_START_PARAGRAPH_\nUkraina er Europas nest st\xc3\xb8rste land, etter den europeiske delen av Russland. Landet har et areal p\xc3\xa5 603\xc2\xa0700 km\xc2\xb2, og en kystlinje p\xc3\xa5 2782 km._NEWLINE_Landskapet i Ukraina best\xc3\xa5r hovedsakelig av fruktbare sletter eller stepper, samt h\xc3\xb8ysletter. Gjennom disse renner elver som  blant annet Dnepr, Dnestr og S\xc3\xb8ndre Bug. Alle disse renner ut i Svartehavet eller det mindre Azovhavet. I s\xc3\xb8rvest danner Donau-deltaet grensen mot Romania. Landets eneste fjellomr\xc3\xa5der er Karpatene  i vest, der man finner Ukrainas h\xc3\xb8yeste fjell Hoverla (2061\xc2\xa0moh.), og Krimfjellene p\xc3\xa5 Krim-halv\xc3\xb8ya helt s\xc3\xb8r i landet._NEWLINE_Ukraina har hovedsakelig et temperert klima. P\xc3\xa5 Krim er klimaet mer likt det man finner i kystomr\xc3\xa5dene i Middelhavet. Det kommer mest nedb\xc3\xb8r i vest og nord, og mindre i \xc3\xb8st og s\xc3\xb8r\xc3\xb8st. Vintertemperaturene varierer fra kj\xc3\xb8lig langs kysten av Svartehavet til kaldt i innlandet. Generelt er det h\xc3\xb8ye sommertemperaturer i landet.\n_START_SECTION_\nDemografi\n_START_PARAGRAPH_\nKvinner utgj\xc3\xb8r 53,7\xc2\xa0% av det totale befolkningstallet, mens menn utgj\xc3\xb8r 46,3\xc2\xa0%._NEWLINE_Omr\xc3\xa5dene i \xc3\xb8st og s\xc3\xb8r\xc3\xb8st av Ukraina har omfattende industri, og utgj\xc3\xb8r ogs\xc3\xa5 de mest befolkede omr\xc3\xa5dene. _NEWLINE_70\xc2\xa0% av innbyggerne oppgis \xc3\xa5 bo i by eller bymessige omgivelser.\n_START_SECTION_\nFolkegrupper\n_START_PARAGRAPH_\nEtniske ukrainere utgj\xc3\xb8r 75,8\xc2\xa0% mens etniske russere utgj\xc3\xb8r 17,3\xc2\xa0% av befolkningen og rutenere ca. 2\xc2\xa0%. Andre befolkningsgrupper er hviterussere (0,6\xc2\xa0%), moldovere (0,5\xc2\xa0%), krimtatarer (0,5\xc2\xa0%), bulgarer (0,4\xc2\xa0%), ungarere (0,4\xc2\xa0%), polakker (0,4\xc2\xa0%), rumenere (0,3\xc2\xa0%), j\xc3\xb8der (0,3\xc2\xa0%), armenere 0.2\xc2\xa0%), grekere (0.2\xc2\xa0%), tatarer av andre opprinnelser enn Krim (0.2\xc2\xa0%), romani, gagauz (i Bucak-omr\xc3\xa5det), tsjetsjenere, georgiere og andre folk fra Kaukasus, og etniske tyskere.\n_START_SECTION_\nSpr\xc3\xa5k\n_START_PARAGRAPH_\nUkrainsk (som er det offisielle morsm\xc3\xa5let) benyttes til hverdags av 46\xc2\xa0% av innbyggerne, mens russisk brukes av 28,1\xc2\xa0%. 24,9\xc2\xa0% oppga i en unders\xc3\xb8kelse fra mars 2019 \xc3\xa5 benytte begge deler omtrent likt. 11,4\xc2\xa0% av Krims innbyggere har krimtatarisk som morsm\xc3\xa5l.\n_START_SECTION_\nReligion\n_START_PARAGRAPH_\nUkraina har ingen statsreligion, og grunnloven av 1996 garanterer full religionsfrihet. I 2004 tilh\xc3\xb8rte 50,44\xc2\xa0% av ukrainere Den ukrainske ortodokse kirke (Kiev-patriarkatet), 26,13\xc2\xa0% Den ukrainske ortodokse kirke (Moskva-patriarkatet), 8,02\xc2\xa0% Den ukrainsk gresk-katolske kirke, 7,21\xc2\xa0% Den ukrainske autokefale ortodokse kirke og 2,19\xc2\xa0% Den romersk-katolske kirke. 2,19\xc2\xa0% oppgav \xc3\xa5 v\xc3\xa6re protestanter, 0,63\xc2\xa0% var j\xc3\xb8der, og 3,2\xc2\xa0% tilh\xc3\xb8rte andre trossamfunn._NEWLINE_Det ansl\xc3\xa5s fra b\xc3\xa5de statlig og uavhengig hold at Ukraina har omtrent 500\xc2\xa0000 muslimer. Majoriteten av Ukrainas muslimer er krimtatarer.\n_START_SECTION_\nFram til 1922\n_START_PARAGRAPH_\nUkrainas historie strekker seg tilbake til Kievriket som ble dannet i vikingtiden. Her hadde blant annet svenske varjager stor innflytelse og det er gjort funn av runesteiner og gjenstander med runeinskrifter. _NEWLINE__NEWLINE_Under Mongolenes invasjon av Kievriket gikk Kievriket i oppl\xc3\xb8sning. Etterf\xc3\xb8lgerstatene kom etter hvert under polsk og litauisk innflytelse, og Ukraina ble etter hvert en del av Det polsk-litauiske samvelde. P\xc3\xa5 midten av 1600-tallet ledet Bohdan Khmelnytskyj ukrainske kosakker i et oppr\xc3\xb8r mot polakkene. Oppr\xc3\xb8ret var st\xc3\xb8ttet av Russland, mot en lovnad fra kosakkene om \xc3\xa5 akseptere russisk overherred\xc3\xb8mme. Dette var foranledningen til den polsk-russiske krig (1654\xe2\x80\x931667). Krigen ble avsluttet ved inng\xc3\xa5elsen av Andrusovo-traktaten, der de ukrainske omr\xc3\xa5dene \xc3\xb8st for elven Dnepr ble avst\xc3\xa5tt til Russland. Under Polens tre delinger p\xc3\xa5 andre halvdel av 1700-tallet ble resten av Ukraina innlemmet i det russiske imperiet, med unntak av Galicia, som tilfalt \xc3\x98sterrike-Ungarn._NEWLINE_Etter sammenbruddet av de russiske og \xc3\xb8sterrikske imperiene, som f\xc3\xb8lge av f\xc3\xb8rste verdenskrig og den russiske revolusjonen i 1917, vokste det fram en ukrainsk selvstyrebevegelse, og i l\xc3\xb8pet av \xc3\xa5rene 1917\xe2\x80\x931920 oppsto det flere kortvarige ukrainske statsdannelser. Blant disse var Nestor Makhnos anarkistiske r\xc3\xa5dsrepublikk, Den ukrainske folkerepublikk og Hetmanatet. Bolsjevikene fikk imidlertid overtaket i den russiske borgerkrigen, og etter den polsk-sovjetiske krig gikk de vestlige delene av Ukraina til Polen mens hoveddelen av landet i 1919 ble til den ukrainske sovjetiske sosialistrepublikk, en av grunnleggerstatene i Sovjetunionen.\n_START_SECTION_\nMellomkrigstiden\n_START_PARAGRAPH_\nDen russiske revolusjonen f\xc3\xb8rte til store \xc3\xb8deleggelser og utarming av Ukraina. Hundretusener av mennesker ble hjeml\xc3\xb8se og over 1,5 millioner mennesker omkom. Dette regnes som en \xc3\xa5rsak til at den sovjetiske regjeringen behandlet den ukrainske sovjetrepublikken med en viss forsiktighet, noe som ga grobunn for en oppblomstring av ukrainsk kultur og spr\xc3\xa5k. Denne politikken ble kraftig reversert tidlig p\xc3\xa5 30-tallet, da Josef Stalin etter hvert overtok makten i det sovjetiske kommunistpartiet og Sovjetunionen._NEWLINE_Fra sent p\xc3\xa5 20-tallet og utover p\xc3\xa5 30-tallet gjennomgikk Ukraina en hurtig industrialisering. Parallelt med dette iverksatte Stalin tvungen kollektivisering av landbruket, og i 1932-33 opplevde landet en sultkatastrofe, kjent som holodomor. Industrialiseringen og kollektiviseringen falt sammen med Stalins gjennomgripende utrenskninger i de politiske og kulturelle elitene. Dette foregikk i to perioder (1929-34 og 1936-38), og f\xc3\xb8rte til utryddelse av store deler av den ukrainske kulturelle eliten.\n_START_SECTION_\nAndre verdenskrig\n_START_PARAGRAPH_\nTysklands invasjon av Polen vestfra i september 1939, og Sovjetunionens invasjon \xc3\xb8stfra like etter, f\xc3\xb8rte til en deling av Polen, som avtalt i en hemmelig tilleggsprotokoll i den tysk-sovjetiske Molotov\xe2\x80\x93Ribbentrop-pakten. Dermed kom de ukrainsk-befolkede omr\xc3\xa5dene \xc3\x98st-Galicia og Volynia under russisk herred\xc3\xb8mme. Resultatet var at hele det territoriet som historisk har v\xc3\xa6rt regnet som ukrainsk n\xc3\xa5 for f\xc3\xb8rste gang var samlet i \xc3\xa9n politisk enhet._NEWLINE_Sommeren 1940 ble store rumenske landomr\xc3\xa5der avst\xc3\xa5tt til Sovjetunionen, og av disse ble nordlige og s\xc3\xb8rlige Bessarabia og det nordlige Bukovina lagt til den ukrainske sovjetrepublikken, sammen med den sovjetisk okkuperte rumenske Hertsa-regionen. Disse grenseendringene ble internasjonalt anerkjent ved inng\xc3\xa5elsen av Paris-traktatene i 1947 mellom de allierte seierherrene i andre verdenskrig og aksemaktene._NEWLINE_Tysklands invasjon av Sovjetunionen 22. juni 1941 markerte starten p\xc3\xa5 fire \xc3\xa5rs intens krigf\xc3\xb8ring i \xc3\x98st-Europa. I juli/august 1941 innledet tyskerne en beleiring av Kiev som endte med russisk overgivelse 23. september. Mer enn 600\xc2\xa0000 russiske soldater ble drept eller tatt til fange i forbindelse med denne beleiringen. Kiev ble i 1965 tildelt den sovjetiske \xc3\xa6resbetegnelsen helteby for den motstanden som ble ytt mot tyskerne. Kiev ble gjenerobret med enorme tap, spesielt p\xc3\xa5 russisk side, i slaget om Kiev i perioden oktober \xe2\x80\x93 desember 1943._NEWLINE_Den store majoriteten av ukrainere sto p\xc3\xa5 den sovjetiske siden i krigen. Antallet etniske ukrainere i den Den r\xc3\xb8de arm\xc3\xa9 er ansl\xc3\xa5tt til mellom 4,5 og 7 millioner, og antallet pro-sovjetiske geriljasoldater under den tyske okkupasjonen av Ukraina var oppe i 500\xc2\xa0000 i 1944, der n\xc3\xa6r halvparten var etniske ukrainere. Det fantes ogs\xc3\xa5 anti-sovjetiske grupper som kjempet for ukrainsk selvstendighet, b\xc3\xa5de som allierte og motstandere av tyskerne. St\xc3\xb8rrelsen p\xc3\xa5 disse gruppene har v\xc3\xa6rt vanskelig \xc3\xa5 fastsl\xc3\xa5._NEWLINE_Tyskerne ble i f\xc3\xb8rste omgang mottatt av en del vestukrainere som frigj\xc3\xb8rere, men p\xc3\xa5 grunn av tyskernes sv\xc3\xa6rt brutale framferd snudde stemningen seg fort. Det ble gjort f\xc3\xa5 fors\xc3\xb8k p\xc3\xa5 \xc3\xa5 utnytte ukrainernes misn\xc3\xb8ye med stalinismens samfunnsordning og \xc3\xb8konomiske politikk, i stedet beholdt man kollektivorganiseringen av landbruket, igangsatte pogromer og p\xc3\xa5begynte en systematisk avbefolkningspolitikk som forberedelse for tysk kolonisering, blant annet ved \xc3\xa5 hindre tilf\xc3\xb8rselen av matforsyninger til de store byene. Henning von Tresckow overtalte G\xc3\xbcnther von Kluge til \xc3\xa5 sende en liten delegasjon av ukrainere til Hitler; dette var folk som stod p\xc3\xa5 tysk side og \xc3\xb8nsket \xc3\xa5 opprette en bufferstat med en egen h\xc3\xa6r. Hitler kunne ikke tenke seg \xc3\xa5 m\xc3\xb8te noen delegasjon av slavisk opprinnelse, og fikk dem skutt p\xc3\xa5 stedet._NEWLINE_Det totale antallet ukrainske drepte i andre verdenskrig er ansl\xc3\xa5tt til mellom 5 og 8 millioner, og av de om lag 8,7 millioner sovjetiske soldater som ble drept, ansl\xc3\xa5s det at 1,4 millioner var etniske ukrainere. Nazistene utf\xc3\xb8rte  systematisk  folkemord  mot ukrainske j\xc3\xb8der. Mellom 500 000 og 600 000 j\xc3\xb8der regnes myrdet i Ukraina av nazistene under den andre verdenskrig.\n_START_SECTION_\nEtterkrigstiden\n_START_PARAGRAPH_\nTsjernobylulykken rammet landet og byen Tsjernobyl 26. april 1986. Dette var den til n\xc3\xa5 alvorligste ulykken p\xc3\xa5 et atomkraftverk. _NEWLINE_Ukraina ble en uavhengig stat da Sovjetunionen ble oppl\xc3\xb8st i 1991. Leonid Kravtsjuk ble det uavhengige Ukrainas f\xc3\xb8rste president._NEWLINE_H\xc3\xb8sten 2004 ble det avholdt presidentvalg i Ukraina. Beskyldninger om valgfusk f\xc3\xb8rte til en politisk krise i landet, og hendelsene fikk raskt navnet oransjerevolusjonen. Viktor Janukovytsj tapte presidentvalget etter omvalg, og Viktor Jusjtsjenko ble ny president. Men Janukovytsj vant det neste presidentvalget, i 2010, og styrte landet fram til februar 2014, da han ble avsatt etter omfattende demonstrasjoner hvor n\xc3\xa6r hundre mennesker ble drept. Dette utl\xc3\xb8ste Krimkrisen, der Russland 18. mars annekterte Krim-halv\xc3\xb8ya etter \xc3\xa5 ha sendt inn store milit\xc3\xa6re styrker, til store protester fra Ukraina og de vestlige landene. EU-landene, USA og bl.a Norge iverksatte flere sanksjoner rettet mot russiske maktpersoner og \xc3\xb8konomi.\n_START_SECTION_\nPolitikk og administrasjon\n_START_PARAGRAPH_\nUkraina er en demokratisk republikk med et semipresidentialistisk system. Grunnloven skriver seg fra 1996, og erstattet da den gamle 1978-grunnloven til Den ukrainske sosialistiske sovjetrepublikk._NEWLINE_Krim-halv\xc3\xb8ya har en spesiell politisk status, og sitt eget parlament. Vedtak fra dette parlamentet kan likevel overstyres av den ukrainske forfatningsdomstolen, dersom de skulle stride mot den ukrainske grunnloven.\n_START_SECTION_\nStatsoverhode og regjering\n_START_PARAGRAPH_\nUkrainas president velges i flertallsvalg for fem\xc3\xa5rsperioder, og nominerer statsministeren. Statsministeren m\xc3\xa5 ogs\xc3\xa5 godkjennes av parlamentet. Viktor Jusjtsjenko (V\xc3\xa5rt Ukraina) var president fra 2004 til 2010, med Julija Tymosjenko (Julija Tymosjenkos blokk) som statsminister. I februar 2010 overtok Viktor Janukovytsj fra Regionpartiet som landets president for perioden fram til 2015. Janukovytsj ble styrtet i februar 2014 og som ny midlertidig president ble innsatt Oleksandr Turtsjynov. Petro Porosjenko ble v\xc3\xa5ren 2014 valgt som ny president i landet. Han ble i 2019 etterfulgt av Volodymyr Zelenskyj.\n_START_SECTION_\nParlament\n_START_PARAGRAPH_\nDet ukrainske parlamentet Verkhovna Rada har ett kammer, og best\xc3\xa5r av 450 representanter. Alle representantene har siden 2006 blitt valgt inn i forholdstallsvalg i flermannskretser, f\xc3\xb8r det ble halvparten av representantene valgt inn i enkeltmannskretser. Parlamentet har en lovgivende funksjon, ratifiserer internasjonale avtaler, og godkjenner statsbudsjettet. Parlamentspresident siden april 2014 er Andrij Parubij.\n_START_SECTION_\nAdministrativ inndeling\n_START_PARAGRAPH_\nUkraina er delt inn i 24 regioner (oblasti, entall oblast ). I tillegg kommer Den autonome republikken Krim, og to st\xc3\xb8rre byer (Kiev og Sevastopol) med egen status.\n_START_SECTION_\nForsvars- og utenrikspolitikk\n_START_PARAGRAPH_\nEtter russisk press utsatte NATO i april 2008 \xc3\xa5 innby Ukraina samt Georgia med i forsvarsalliansen. USA presset p\xc3\xa5 for \xc3\xa5 f\xc3\xa5 de to landene med i MAP, som er NATOs program for land som \xc3\xb8nsker medlemskap, men saken ble utsatt til NATO-m\xc3\xb8tet i desember 2008._NEWLINE_Den 11. mars 2017 innf\xc3\xb8rte EU visafrihet til ukrainske borgere. Dette gjaldt ogs\xc3\xa5 innen for Schengen omr\xc3\xa5det.\n_START_SECTION_\nKorrupsjon\n_START_PARAGRAPH_\nUkraina blir av mange (blant annet Dagens N\xc3\xa6ringsliv) regnet som et av mest korrupte land i Europa. Transparency International rangerer Ukraina som nummer 120 (av 180) p\xc3\xa5 sin liste over de mest korrupte statene i verden._NEWLINE_Etter press fra blant annet Den europeiske union og Verdensbanken har det blitt opprettet institusjoner for \xc3\xa5 bekjempe korrupsjon p\xc3\xa5 alle niv\xc3\xa5 i det ukrainske maktapparatet. Blant disse er det nasjonale Anti-korrupsjonsbyr\xc3\xa5et NABU og en egen domstol for \xc3\xa5 h\xc3\xa5ndtere korrupsjons-saker.\n_START_SECTION_\nTurisme\n_START_PARAGRAPH_\nUkraina inntar 8.-plass i Europa med hensyn til antall bes\xc3\xb8kende turister._NEWLINE_Ukraina er et reisem\xc3\xa5l p\xc3\xa5 overgangen mellom sentral- og \xc3\x98st-Europa, mellom nord og s\xc3\xb8r. Det grenser mot Russland og er ikke langt fra Tyrkia. Det har fjellkjeder \xe2\x80\x93 Karpatene er for eksempel velegnet for ski, fotturer, fiske og jakt. Kystlinjen mot Svartehavet er et popul\xc3\xa6rt reisem\xc3\xa5l om sommeren. Ukraina har ving\xc3\xa5rder der de produserer lokale viner, ruiner av gamle slott, historiske parker, ortodokse og katolske kirker samt noen moskeer og synagoger. Kiev, landets hovedstad, har mange unike byggverk, som for eksempel St. Sofia-katedralen  og brede boulevarder. Andre popul\xc3\xa6re turistbyer er havnebyen Odessa og den gamle byen Lviv i vest. Krim-halv\xc3\xb8ya, et lite "kontinent" i seg selv, er en popul\xc3\xa6r feriedestinasjon for turister som \xc3\xb8nsker \xc3\xa5 bade i eller sole seg ved Svartehavet med sitt varme klima, sine forrevne fjell, plat\xc3\xa5er og gamle ruiner. Byer p\xc3\xa5 Krim er blant andre Sevastopol og Jalta \xe2\x80\x93 sistnevnte \xc3\xa5sted for fredskonferansen p\xc3\xa5 slutten av andre verdenskrig. Bes\xc3\xb8kende kan ogs\xc3\xa5 ta cruise med b\xc3\xa5t p\xc3\xa5 Dnepr fra Kiev til svartehavskysten.\n_START_SECTION_\nInfrastruktur\n_START_PARAGRAPH_\nDet totale veinettet i Ukraina omfatter 273\xc2\xa0700 kilometer, hvorav 170\xc2\xa0000 kilometer klassifiseres som nasjonale veier. Vedlikeholdet p\xc3\xa5 veinettet er mangelfullt, det har ikke v\xc3\xa6rt utf\xc3\xb8rt st\xc3\xb8rre prosjekter siden Sovjettiden. Biltettheten i Ukraina er ganske lav, men er i ferd med \xc3\xa5 vokse._NEWLINE_Kollektivtrafikk st\xc3\xa5r fortsatt for det meste av persontransporten i landet. Jernbanenettet har i dag totalt 22\xc2\xa0200 kilometer spor. Det er ogs\xc3\xa5 jernbanen som er den viktigste \xc3\xa5ren for godstransport. Ukraina har samme sporvidde som Russland og andre tidligere sovjetstater, noe som forenkler internasjonal togtransport. Tunnelbaner fins i Kharkiv, Dnipro, Donetsk, Kiev, Kryvyj Rih og nye er planlagt i Lviv og Zaporizjzja._NEWLINE_R\xc3\xb8rledninger for olje og gass g\xc3\xa5r fra Russland via Ukraina til det \xc3\xb8vrige Europa. Totalt er det i Ukraina cirka 4\xc2\xa0400 kilometer med vannveier i form av elver og kanaler. Dnepr er den viktigste vann\xc3\xa5ren for transport i landet. Det fins flere havner i landet, blant annet i Odessa, Sevastopol, Mykolajiv, Kherson, Kertsj og Mariupol. Det fins ogs\xc3\xa5 internasjonale flyplasser i Kiev, Simferopol, Odessa og Donetsk.\n_START_SECTION_\nKultur\n_START_PARAGRAPH_\nUkrainsk kultur har v\xc3\xa6rt knyttet til russisk kultur, b\xc3\xa5de i Det russiske keiserriket og under Sovjetunionen. Mange av de russiskspr\xc3\xa5klige forfatterne var egentlig ukrainere, dette gjelder blant annet Nikolaj Gogol, Mikhail Bulgakov, Vasilij Grossman og Andrej Kurkov._NEWLINE_Kulturelt sett er Ukraina et sammensatt land. Det skyldes blant annet at ulike deler av landet har v\xc3\xa6rt underlagt ulike imperier opp igjennom historien. De \xc3\xb8stlige omr\xc3\xa5dene var i lang tid en del av det Det russiske imperiet, mens de vestlige omr\xc3\xa5dene blant annet har tilh\xc3\xb8rt ulike polske statsdannelser og \xc3\x98sterrike-Ungarn.\n_START_SECTION_\nIdrett\n_START_PARAGRAPH_\nUkrainerne har fra gammelt av drevet med ulike typer idrett, blant annet bueskyting og ridning. P\xc3\xa5 slutten av 1800-tallet ble europeiske idretter som fotball og bryting introdusert i landet, og ble raskt sv\xc3\xa6rt popul\xc3\xa6re. Idretter og aktiviteter som sv\xc3\xb8mming, friidrett, ridning, roing og vektl\xc3\xb8fting er mye utbredt. _NEWLINE_Mange kjente idrettslag kommer fra Ukraina, blant annet Dynamo Kiev, Sjakhtar Donetsk, Dnipro og Karpaty Lviv._NEWLINE_Av de ukrainske idrettsut\xc3\xb8verne som har gjort seg internasjonalt bemerket kan nevnes stavhopperen Serhij Bubka, bokseren Volodymyr Klytsjko og fotballspilleren Andrij Sjevtsjenko.'